අධිකරණ ඇමැති රවුෆ් හකීම් මහතා ඇතුළු මුස්ලිම් කොංග්‍රස් පාර්ලිමේන්තු මන්ත්‍රීවරුන් හය දෙනකු ගොනුකළ පෙත්සම් 6ක් සලකා බැලීමෙන් පසුව කොළඹ ප්‍රධාන දිසා විනිසුරු අමල් රණරාජා මහතා මේ වාරණ නිකුත් කළේය.දෝෂාභියෝගයට පාර්ලිමේන්තුවේදී ඡන්දය ප්‍රකාශ කිරීම පදනම් කරගනිමින් සිය මන්ත්‍රීධුර පිළිබඳ තීරණ ගැනීමට එක්සත් ජාතික පක්ෂයට බලයක් නොමැති බවත්, එය එක්සත් ජාතික පක්ෂය බලය ඉක්මවා කටයුතු කිරීමක් බවත් පසුගිය 30 දින පක්ෂ මහ ලේකම් තිස්ස අත්තනායක මහතා පැමිණිලිකාර මන්ත්‍රීවරුන්ට නිකුත් කළ ලිපි නීති විරෝධී බවට ප්‍රකාශ කරන ලෙස ඉල්ලා මේ පෙත්සම් ගොනු කෙරිණි.දෝෂාභියෝගයට ඡන්දය ප්‍රකාශ නොකරන ලෙසට එ.ජා.ප. ය ඇතුළු පොදු විපක්ෂය තීරණය කර තිබියදී මුස්ලිම් කොංග්‍රස් මන්ත්‍රීවරුන් ඊට පක්ෂව ඡන්දය ප්‍රකාශ කළේ පාර්ලිමේන්තුවේ උත්තරීතර බලයත් ජනතා පරමාධිපත්‍ය හා නීතිය සුරක්ෂිත කිරීමටත් බව පැමිණිලිකරුවෝ කරුණු ඉදිරිපත් කළහ.2010 මහ මැතිවරණයේදී මුස්ලිම් කොංග්‍රසය එජාපය හා සන්ධාන ගතවූයේ මැතිවරණය සඳහා පමණක් බවත් මුස්ලිම් කොංග්‍රස් මන්ත්‍රීවරුන් පිළිබඳ තීරණ ගැනීමේ අයිතිය තම පක්ෂය සතු බවත් ඔවුන් පැවසූහ.පැමිණිලි වෙනුවෙන් නීතිඥ ජී.ජී. අරුල් ප්‍රගාසම් මහතාගේ උපදෙස් පරිදි ජනාධිපති නීතිඥ රොමේෂ් ද සිල්වා මහතා පෙනී සිටියේය.